钦定古今图书集成/历象汇编/岁功典/第076卷 > 《广西志书》 > 九日赋 明俞允文
## 钦定古今图书集成/历象汇编/岁功典/第076卷 > 《广西志书》 > 九日赋 明俞允文

“肇九旻之令节，肃凄辰之始霜，悴百卉于绿林，敛万
实于白藏。”于时律中无射，日躔在房，山樧凝丹，禽华
吐黄。“感灵锺于丰岭，收帝藉于神仓。惟日月之并应，
数遘九而皆阳，懿嘉名之宜久，故高会而荐觞。”或助
术于彭祖，或弥祸于长房，或羞实以效新，或餐服以
致康。若乃驾言龙山，于兹飙馆，登戏马之楚台，弋翔
鸿于沙苑。咸宴《凯》而称诗，悉钩奇而摛掞。至如紫塞
草臼，胡山气高，云物无扰，上属澄霄。觔竿精坚弓劲
鹰豪，狐兔鲜肥，人马并骄。弢千𦈉之赤羽，勒万骑之
黑貂。或翔畋于广虚之野，或校猎于莽苍之郊。弥冈
峦而掩格，被川谷而横捎。莫不致奇获以耀武，聊割
鲜而骋豪。及夫兰闺少妇，榆关疲客。结离思之幽遐，
念佳期之永隔。睇来雁而增欷，学裁鸳而掩泣。寒声
壮兮凄心脾，夜被空兮月入室，徒有地兮限南北。欲
授服兮无由得，怆无由兮思弥深。鍼缕列迹兮抽余
心，心之抽兮魂四溢，魂四溢兮梦难集。虽有刀尺兮
忘畴昔。或有放臣去国，感平分以测景。志士思名，薄
迅商而孤骞。悇憛兮迍邅，淹留兮蹇连。繁阴积兮郁
素川，云瞀瞀兮蔽穷天。恍踟蹰而延伫，“去楚而辞
燕。于是仆本畸人，栖迟丘樊。于焉逍遥，聊以盘桓。惊
四序之改节，悲倏忽之徂年。想前踪之攸迈，览穷达
之异源。超遐迥以畅志，妙众虑而为言。忧欢轧其相
承兮，心与迹犹未泯。世固智寡而艰多兮，孰云喻其
萌祇之所先。齐万族乃无累兮，求周贾之冥筌。庶凭
化以无吝兮，还吾反乎自然。